HR Službeni list Europske unije C 170/2

Zaključci Vijeća o jačanju rada s mladima s ciljem osiguravanja povezanih društava

(2015/C 170/02)

VIJEĆE EUROPSKE UNIJE

PODSJEĆAJUĆI NA

1. obnovljeni okvir za europsku suradnju u području mladih za razdoblje od 2010. do 2018. (1) kojim se naglašava davanje potpore razvoju rada s mladima;

2. Rezoluciju Vijeća i predstavnika vlada država članica, koji su se sastali unutar Vijeća, o radu s mladima (2);

3. Zaključke Vijeća o doprinosu kvalitetnog rada s mladima razvoju, dobrobiti i socijalnoj uključenosti mladih (3);

4. postojeći plan rada EU-a za mlade za razdoblje 2014. – 2015. (4), u kojem je razvoj rada s mladima te neformalnog i informalnog učenja jedan od triju glavnih prioriteta;

5. izjavu članova Europskog vijeća slijedom njihova neformalnog sastanka 12. veljače 2015. kojom su istaknuli da inicijative povezane, između ostalog, s obrazovanjem i socijalnom integracijom imaju veliku važnost u sprečavanju radikalizacije (5);

6. deklaraciju koju su donijeli ministri obrazovanja EU-a tijekom svojeg neformalnog okupljanja u Parizu 17. ožujka 2015. i kojom su naglasili važnost napora uloženih u sprečavanje i borbu protiv marginalizacije, nesnošljivosti, rasizma i radikalizacije te u očuvanje okvira jednakih mogućnosti za sve (6);

PRIMA NA ZNANJE

7. rad koji je obavila Stručna skupina za sustave kvalitete rada s mladima u državama članicama EU-a (7), kako je to utvrđeno u planu rada EU-a za mlade za razdoblje 2014. – 2015., kao i u studiji „Raditi s mladima: vrijednost rada s mladima u EU-u” (8);

NAGLAŠAVA

8. važnost rada s mladima u doprinošenju osobnom razvoju, što uključuje i profesionalni razvoj, promicanju vrijednosti socijalne uključenosti, kulturne raznolikosti i aktivnog građanstva te u pružanju vršnjačkog okružja temeljenog na međusobnom poštovanju i snošljivosti;

9. ključnu ulogu koju rad s mladima može odigrati u dopiranju do svih mladih ljudi iz različitih sredina, uključujući mlade koji su marginalizirani ili nisu zaposleni, ne obrazuju se i ne osposobljavaju;

ISTIČE

10. važnost daljnjeg razvoja rada s mladima diljem Europe i dodatnog jačanja suradnje EU-a u tom području.

U SKLADU S TIM POZIVA DRŽAVE ČLANICE, UZIMAJUĆI U OBZIR NAČELO SUPSIDIJARNOSTI,

11. da budu trajno predane razvoju osiguravanja kvalitetnog i profesionalnog rada s mladima, između ostalog pomoću plaćenih zaposlenika i volontera, razvijanjem mjera potpore na svim razinama, uključujući prilike za obrazovanje i osposobljavanje osoba koje rade s mladima;

12. da povećaju doseg rada s mladima tako da se usredotoče i na starije dobne skupine mladih ljudi (18 godina i više) te na mlade ljude koji imaju manje mogućnosti.

POZIVA DRŽAVE ČLANICE I KOMISIJU DA, U OKVIRU SVOJIH NADLEŽNOSTI,

13. uspostave fleksibilan okvir za uzajamno učenje i razmjenu dobre prakse s obzirom na kvalitetu rada s mladima, posebno s ciljem dopiranja do svih mladih ljudi, te da se uključe u te aktivnosti;

14. nastave jačati „kvalitetu” u radu s mladima tako da uzimaju u obzir razvoj pokazatelja, alata i sustava za osiguravanje kvalitete koji se mogu upotrebljavati u različitim oblicima rada s mladima u različitim situacijama država članica na svim razinama;

15. unaprijede priznavanje rada s mladima tako da osiguraju veću vidljivost i njegova kvalitativnog, a ne samo količinskog aspekta te njegova učinka na živote mladih ljudi i povezanost u društvu;

16. razmotre pitanja koja se tiču znanja, vještina i kompetencija stečenih neformalnim i informalnim učenjem u sektoru mladih tijekom svih budućih preispitivanja i drugih postupaka povezanih s Preporukom Vijeća od 20. prosinca 2012. o vrednovanju neformalnog i informalnog učenja te s njezinom uspješnom provedbom.

POZIVA EUROPSKU KOMISIJU

17. da, uzevši u obzir rezultate Stručne skupine za sustave kvalitete rada s mladima, provede studiju s težištem na razvoju osnovnih načela kvalitete za rad s mladima u Europi (te priručnika za provedbu). Ona bi, prema potrebi, mogla istovremeno poslužiti kao referentni alat i kao instrument usmjeravanja za nacionalne službe i ustanove rada s mladima, osiguravajući transparentnost i kvalitetu za mlade ljude, između ostalog i u okviru mobilnosti;

18. da u svjetlu rezultata odgovarajućih studija i rada Stručne skupine, kao i aktivnosti poduzetih u okviru različitih međunarodnih foruma, razmotre podnošenje prijedloga za preporuku Vijeća o radu s mladima s naglaskom na promicanju uključenosti i građanskog sudjelovanja mladih te na promicanju povezanijeg društva.

(1) SL C 311, 19.12.2009., str. 1.

(2) SL C 327, 4.12.2010., str. 1.

(3) SL C 168, 14.6.2013., str. 5.

(4) SL C 183, 14.6.2014., str. 5.

(5) Neformalni sastanak šefova država ili vlada – Bruxelles, 12. veljače 2015.

(6) Deklaracija o promicanju građanstva i zajedničkih vrijednosti slobode, snošljivosti i nediskriminacije putem obrazovanja.

(7) Quality Youth Work. A common framework for the further development of youth work. Izvješće Stručne skupine za sustave kvalitete rada s mladima u državama članicama EU-a, 2015.

(8) Working with Young People: the Value of Youth Work in the EU. ICF GHK, 2014.